યુવાવસ્થામાં તું બહુ અજીબ બની ગયેલીને…? મને તો જાણે ભૂલી જ ગયેલી સાવ…? બસ તું અને તારી પોતાની જ બનાવેલી એક કાલ્પનિક દુનિયા. એ દુનિયામાં પણ તું મને મૂકીને જ આગળ ચાલી ગઈ, ખુબ દુઃખ થયું હતું મને તારા આ વ્યવહાર પર. તારી યુવાવસ્થાની દુનિયામાં તને બહુ બધા બીજા મિત્રો મળી ગયા અને તું તારા અહમ મિત્ર ને જ ભૂલી ગઈ, પણ છતાય મને વિશ્વાસ હતો કે તું એક દિવસ ફરીથી આ મિત્રને યાદ જરૂર કરીશ અને બીજા બધા મિત્રોથી પહેલું સ્થાન મને આપીશ. તારી રાહ જોતા જોતા મેં તારા એ યુવાવસ્થાના દરેક કદમને મેહસૂસ કર્યા, ખોટા અને સાચા રસ્તાની સમજ માટે દરેક પળે મેં તને અવાજ આપ્યો, પણ તું કદાચ તારી જ ધૂન માં હતી. તારો આમાં વાંક પણ નતો, આ દુનિયામાં યુવાવસ્થામાં દરેક વ્યક્તિની હાલત આવી જ હોય છે. પણ છતાય તું ખુબ બહાદુર છો, તારી એ યુવાવસ્થામાં તે ઘણી ભૂલો કરી, અને એ ભૂલોના પરિણામ પણ સહન કર્યા, એટલી હદ પર તે ભૂલો કરી હતી કે તું પોતે જ પોતાને ભૂલી ગઈ. તે તારા પર નો આત્મવિશ્વાસ જ ગુમાવી દીધો, અને અચાનક એક દિવસ તું સજાગ બની અને શરૂઆત થઇ તારી પોતાની પોતાના જ અસ્તિત્વ સાથેની લડાઈ.